**Ministru kabineta noteikumu projekta** **„Grozījumi Ministru kabineta 2015. gada 10. marta noteikumos Nr. 126 „Tiešo maksājumu piešķiršanas kārtība lauksaimniekiem”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Lauksaimniecības un lauku attīstības likuma 5. panta ceturtā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015. gada 10. marta noteikumi Nr. 126 „Tiešo maksājumu piešķiršanas kārtība lauksaimniekiem” (turpmāk – Ministru kabineta noteikumi Nr. 126) nosaka kārtību, kādā piešķirami Eiropas Savienības tiešie maksājumi. Ministru kabineta noteikumu projekts “Grozījumi Ministru kabineta 2015. gada 10. marta noteikumos Nr. 126 “Tiešo maksājumu piešķiršanas kārtība lauksaimniekiem”” (turpmāk – noteikumu projekts) paredzēts, lai:1. tehniski precizētu nosacījumu, ka zālājus nedrīkst pārveidot par papuvi, ja valsts līmenī ir apdraudēta noteiktā ilggadīgo zālāju saglabāšanas prasība;
2. tehniski precizētu laba lauksaimniecības un vides stāvokļa nosacījumu par gruntsūdeņu aizsardzību pret piesārņojumu, svītrojot prasību par atļauju saņemšanu piesārņojošo vielu ievadei pazemes ūdeņos, jo praksē šādas atļaujas pārsvarā tiek izsniegtas tikai pētnieciskiem vai rūpnieciskiem nolūkiem un ar lauksaimniecību nesaistītai darbībai, kā arī precizētu prasību par šo vielu uzglabāšanu;
3. pielāgotu un papildinātu nosacījumus par ekoloģiski nozīmīgu platību, sākot ar 2018. gadu, jo spēkā ir stājusies Komisijas 2017. gada 15. februāra Deleģētā regula (ES) 2017/1155, ar kuru groza Deleģēto regulu (ES) Nr. 639/2014 attiecībā uz kontroles pasākumiem, kas saistīti ar kaņepju audzēšanu, dažiem noteikumiem par zaļo maksājumu, maksājumu gados jauniem lauksaimniekiem, kuri kontrolē juridisku personu, brīvprātīga saistītā atbalsta apjoma uz vienību aprēķināšanu, maksājumtiesību daļām un dažām paziņošanas prasībām, kas saistītas ar vienotā platībmaksājuma shēmu un brīvprātīgu saistīto atbalstu, un groza Eiropas Parlamenta un Padomes Regulas (ES) Nr. 1307/2013 X pielikumu (turpmāk – regula Nr. 2017/1155):
	1. papildinot nosacījumu par periodu, kurā jāpiemēro regulas grozījumos paredzētais augu aizsardzības līdzekļu lietošanas aizliegums ekoloģiski nozīmīgās platībās (papuvēs, zālāju pasējā, slāpekli piesaistošajos kulttūraugos), jo tas stājas spēkā no 2018. gada 1. janvāra;
	2. precizējot atsevišķu ekoloģiski nozīmīgo platību veidu minimālās un maksimālās platības un lielumus;
	3. apvienojot vienā ekoloģiski nozīmīgas platības veidā koku vai krūmu pudurus vai akmeņu kaudzes, kā arī apvienojot laukmales un buferjoslas un attiecīgi precizējot prasības to atzīšanai par ekoloģiski nozīmīgu platību;
	4. precizējot nosacījumus platībai ar stiebrzāļu pasēju atzīšanai par ekoloģiski nozīmīgu platību, pieļaujot stiebrzāļu sēju savstarpējos maisījumos, kā arī maisījumos ar noteiktām tauriņziežu kultūraugu sugām;
	5. nosakot, ka slāpekli piesaistošos kultūraugus var audzēt maisījumā ar graudaugiem vai stiebrzālēm;
	6. papildinot slāpekli piesaistošo kultūraugu sarakstu ar ziemas vīķi, rudziem, pupām, zirņiem un lopbarības redīsu;
	7. papildinot ekoloģiski nozīmīgas platības veidus ar grāvjiem;
	8. papildinot nosacījumus par ekoloģiski nozīmīgu platību attiecināšanu proporcionāli uz katru lauksaimnieku, ja ekoloģiski nozīmīgā platība atrodas vairāku lauksaimnieku valdījumā;
	9. atbilstoši izdarāmajiem grozījumiem precizējot svēruma un pārrēķina koeficientus, kas tiek izmantoti ekoloģiski nozīmīgas platības aprēķinos;
4. tehniski precizētu nosacījumus par laikposmu un kapitāldaļu īpatsvaru, lai par atbalsttiesīgu atzītu kapitālsabiedrību, kuru kontrolē vairāki jaunie lauksaimnieki, maksājuma gados jauniem lauksaimniekiem saņemšanai;
5. paredzētu, ka arī par Latvijas brūnās un zilās šķirnes govīm, kuras izmanto lauksaimniecības ģenētisko resursu saglabāšanai, var saņemt brīvprātīgu saistīto atbalstu (turpmāk – BSA) par slaucamām govīm, ja izslaukums no govs attiecīgajā standartlaktācijā ir vismaz 4500 kilogramu;
6. precizētu nosacījumus BSA par sertificētas sēklas kartupeļiem, par sertificētām stiebrzāļu un lopbarības augu sēklām, par sertificētu labības sēklu, nosakot konkrētu datumu, līdz kuram lauksaimniekam ir jānodrošina sertificētas sēklas ieguve. Datumu nepieciešams noteikt, lai noteiktā termiņā varētu pabeigt attiecīgā atbalsta administrēšanu;
7. svītrotu no BSA par dārzeņiem atbalsttiesīgo kultūraugu veidu saraksta parastās jeb dārza pupiņas, ņemot vērā atbalsta nesamērīgumu ar gūtajiem ieņēmumiem mehanizētās ražas novākšanas dēļ;
8. precizētu kultūraugu un zemes izmantošanas veidu kodu sarakstu, ņemot vērā izmaiņas nosacījumos par ekoloģiski nozīmīgo platību un par kultūraugu koda norādīšanu, ja galveno kultūraugu vai kultūraugu maisījumu sēj pēc 25.jūnija;
9. atjaunotu to pagastu un novadu sarakstu, kuros tiek piemērots atbrīvojums no ekoloģiski nozīmīgas platības izveides prasības, ievērojot Komisijas 2014. gada 11. marta Deleģētās regulas (ES) Nr. 639/2014, ar ko papildina Eiropas Parlamenta un Padomes Regulu (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar kuru groza minētās regulas X pielikumu, (turpmāk – regula Nr. 639/2014) 48. panta 3. punktā noteikto, ka apgabalu saraksts, uz kuriem attiecas mežu atbrīvojums, ir jāatjauno pēc trim piemērošanas gadiem.
 |
| 3. | Projekta izstrādē iesaistītās institūcijas | Zemkopības ministrija konsultējās ar Lauku atbalsta dienesta, Valsts augu aizsardzības dienesta un Lauksaimniecības datu centra speciālistiem. |
| 4. | Cita informācija | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Aptuveni 59 435 lauksaimnieki (2017. gadā vienotā platības maksājuma atbalstam pieteicās 46 027 pretendenti un dalībai mazo lauksaimnieku atbalsta shēmā iesniegumu iesniedza 13 408 lauksaimnieki), tajā skaitā lauksaimniecības uzņēmumi, valsts un pašvaldības iestādes, citas organizācijas, kā arī lauksaimniecības zemes īpašnieki un apsaimniekotāji, kas pieteiksies atbalsta maksājumiem 2018. un turpmākajos gados un īstenos attiecīgos tiešo maksājumu saņemšanas nosacījumus. Ar grozījumiem noteikumos Nr. 126 netiks pārkāpts tiesiskās paļāvības princips, jo lauksaimnieka tiesības netiek ierobežotas. Grozījumi noteikumos izdarīti, jo spēkā ir stājusies regula Nr. 2017/1155, ar ko tiek grozīti līdz šim spēkā esoši nosacījumi, kuri tika noteikti regulā Nr. 639/2014, tāpēc atbilstoši jāprecizē nosacījumi par ekoloģiski nozīmīgu platību izveidi un uzturēšanu.Grozījumi attiecībā uz ekoloģiskas nozīmes platību nosacījumu piemērošanu attieksies aptuveni uz 5291 lauksaimnieku (pēc 2016. gada datiem). 2016. gadā tika deklarētas šādas ekoloģiskas nozīmes platības, kurās būtu piemērojams augu aizsardzības līdzekļu lietošanas aizliegums: * papuves (3927 lauksaimnieki);
* zālāju pasēju un starpkultūras (628 lauksaimnieki);
* slāpekli piesaistošas kultūraugu platības (2029 lauksaimnieki).
 |
| 2. | Tiesiskā regulējuma ietekme uz tautsaimniecību un administratīvo slogu | Tā kā noteikumu grozījumi nerada papildu informācijas sniegšanas pienākumu, tie arī neveido administratīvo slogu.  |
| 3. | Administratīvo izmaksu monetārs novērtējums | Noteikumu projektā ietvertie nosacījumi neradīs jaunus obligātos informācijas sniegšanas pienākumus un nepalielinās esošo informācijas sniegšanas prasību apjomu, tāpēc netiks uzlikts papildu administratīvais slogs un neradīsies administratīvās izmaksas. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Noteikumu projekts ir sagatavots, pamatojoties uz šādām regulām:1) Eiropas Parlamenta un Padomes 2013. gada 17. decembra Regulu (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (turpmāk – regula Nr. 1307/2013);2) regulu Nr. 639/2014. |
| 2. | Citas starptautiskās saistības | Nav. |
| 3. | Cita informācija | Nav. |

|  |
| --- |
| **1.tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Regula Nr. 1307/2013, regula Nr. 639/2014 un regula Nr. 2017/1155 |
| A | B | C | D |
| Regulas Nr. 1307/2013 46. panta 2.punkts | 5. punkts | Ieviests pilnībā. | Neparedz stingrākas prasības kā ES tiesību normas. |
| Regulas Nr. 639/2014 45. pants | 5. punkts | Ieviests pilnībā. | Neparedz stingrākas prasības kā ES tiesību normas. |
| Regulas Nr. 1307/2013 46. panta 7. punkts | 6. punkts | Ieviests pilnībā. | Neparedz stingrākas prasības kā ES tiesību normas. |
| Regulas Nr. 1307/2013 44. panta 4. punkta "a" un "b" apakšpunkts | 17. punkts | Ieviests pilnībā. | Neparedz stingrākas prasības kā ES tiesību normas. |
| Regulas Nr. 2017/1155 II pielikumā izteiktais Regulas 1307/2013 X pielikums | 18. punktā izteiktais noteikumu 10. pielikums | Ieviests pilnībā. | Neparedz stingrākas prasības kā ES tiesību normas. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Regulas Nr. 1307/2013 un regulas Nr. 639/2014 nosacījumi ir jāpiemēro ikvienai dalībvalstij, lai piešķirtu atbalstu lauksaimniekiem saistībā ar tiešo maksājumu shēmām, tomēr šīs regulas dod arī iespējas dalībvalstij izvēlēties ieviest noteiktas normas, vai paredz pienākumu noteikt kārtību.Regulas Nr.1307/2013 46. panta 2. punktā noteikts, ka dalībvalstis nolemj, kuras platības tiek uzskatītas par ekoloģiski nozīmīgām platībām. Ņemot vērā Latvijā noteiktās ekoloģiski nozīmīgās platības, kā arī regulā Nr. 2017/1155 noteiktos grozījumus Deleģētās regulas Nr. 639/2014 45. pantā, ir precizēti šo platību nosacījumi, tostarp, ievērojot Eiropas Komisijas vadlīnijas, noteikti konkrēti laikposmi, kad attiecīgajās ekoloģiski nozīmīgajās platībās ir aizliegts lietot augu aizsardzības līdzekļus.Regulas Nr.1307/2013 46. panta 7. punktā noteikts izņēmums saimniecībām no ekoloģiski nozīmīgo platību nodrošināšanas, ja tās saskaņā ar šo punktu atrodas noteiktā apgabalā. Ja dalībvalstis turpina piemērot šo izņēmumu arī turpmāk, no 2018.gada ir jāpārskata atbrīvojamo apgabalu saraksts, izmantojot jaunākos pieejamos datus atbilstoši regulas Nr. 639/2014 48. panta nosacījumiem. Regulas Nr. 1307/2013 44. panta 4. punkta "a" un "b" apakšpunktā noteikts, ka kultūraugu dažādošanas prasības ievērošanai kultūraugs var būt gan kultūraugu botāniskajā klasifikācijā noteiktas atšķirīgas ģints kultūraugs, gan kultūraugs, kas pieder pie kādas no *Brassicaceae*, *Solanaceae* un *Cucurbitaceae* sugām. Noteikumos ir noteikts, ka lauksaimniekam, deklarējot platības ar kodiem "Pārējie citur neminēti kultūraugi, sēti tīrsējā aramzemē" vai "Dažādi kultūraugi nelielā platībā jeb vairāki kultūraugi, audzēti vienlaidu laukā, ja katrs no kultūraugiem attiecīgajā laukā aizņem mazāk par 0,3 ha", pēc LAD pieprasījuma jāiesniedz papildu deklarācija, norādot informāciju par katru kultūraugu atsevišķi atbilstoši regulas Nr. 1307/2013 44. panta 4. punkta "a" vai "b" apakšpunktam.Regulas Nr. 2017/1155 II pielikumā izteiktais Regulas 1307/2013 X pielikums nosaka pārrēķina un svēruma koeficientus ekoloģiski nozīmīgu platību aprēķinam, ko dalībvalstis var izmantot, lai vienkāršotu pārvaldību un ņemtu vērā katra ekoloģiski nozīmīgo platību veida īpašības, to devumu zaļināšanas sniegumā, kā arī atvieglotu to mērīšanu.Ministru kabineta noteikumu Nr. 126 10. pielikumā jau ir noteikti pārrēķina un svēruma koeficienti katram ekoloģiski nozīmīgas platības veidam Latvijā. Noteikumu projekta 18. punktā tiek grozīts šis 10. pielikums, ņemot vērā regulā Nr. 2017/1155 izdarītos grozījumus, apvienojot vairākus ekoloģiski nozīmīgo platību veidus vienā, kā arī Latvijā piemērojamo ekoloģiski nozīmīgo platību sarakstu papildinot ar grāvjiem. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav. |
| **2.tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Nav. |
| A | B | C |
| - | - | - |
|  |  |  |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar. |
| Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts nosūtīts saskaņošanai lauksaimnieku sabiedriskajām organizācijām. Noteikumu projekts tiks publicēts Zemkopības ministrijas tīmekļa vietnē. |
| 2. | Sabiedrības līdzdalība projekta izstrādē | Pēc publicēšanas Zemkopības ministrijas tīmekļa vietnē ikvienam sabiedrības pārstāvim ir iespēja sniegt viedokli, iebildumus un priekšlikumus par sagatavoto noteikumu projektu. |
| 3. | Sabiedrības līdzdalības rezultāti | Visi lauksaimnieku sabiedrisko organizāciju sniegtie priekšlikumi tiek izvērtēti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Lauku atbalsta dienests, Valsts augu aizsardzības dienests un Lauksaimniecības datu centrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. Jaunas institūcijas netiks izveidotas, un esošās institūcijas netiks likvidētas vai reorganizētas. Projekta izpilde tiks nodrošināta ar pašreizējiem cilvēkresursiem. |
| 3. | Cita informācija | Nav. |

Zemkopības ministrs J. Dūklavs

Zemkopības ministrijas valsts sekretāre D. Lucaua

Orlovskis 67027370

andris.orlovskis@zm.gov.lv